text: [{"text_idx": "#000000", "text": "Na Website ni iVakadinadina i Jiova"}, {"text_idx": "#000002", "text": "Veika Vakasaenisi & na iVolatabu"}, {"text_idx": "#000009", "text": "Jisu\u200b\u2014Na Sala, na Dina, na Bula"}, {"text_idx": "#000012", "text": "Sa oti toka e rauta ni 17 na yabaki mai na gauna a vakatarogi ira voli kina na ivakavuvuli ena valenisoro o Jisu ni se yabaki 12. Qo sa vulaitubutubu ni yabaki 29 G.V. E levu era veitalanoataki Joni na wekai Jisu, e vunau voli ena yasana kece ena tokalau ni Uciwai na Joritani."}, {"text_idx": "#000013", "text": "E qoroi o Joni ena kena irairai kei na nona vosa. E caka mai na vuti ni kameli na nona isulu, na ivau ni tolona mai na leca. Na kena kakana na vodre kei na denioni ni veikau. Na cava e dau kacivaka? \u201cNi veivutuni, sa voleka na Matanitu vakalomalagi.\u201d\u200b\u2014Maciu 3:2."}, {"text_idx": "#000014", "text": "E uqeti ira na vakarorogo na itukutuku i Joni. Era liaca e levu ni dodonu mera veivutuni, mera veisautaka nodra rai kei na itovo qai vakanadakuya nodra ivakarau ni bula e liu. Era tabili yani vei Joni \u201cna kai Jerusalemi, o ira kece mai Jutia, kei ira kece ena yasayasa vakaJoritani.\u201d (Maciu 3:5) Levu vei ira qori era veivutuni. Era mani papitaiso, era tabadromuci ena uciwai na Joritani. Na vuna?"}, {"text_idx": "#000015", "text": "Nodra papitaisotaki na lewenivanua e ivakatakilakila se ivakadinadina ni nodra veivutunitaka mai vu ni lomadra nodra beca na veiyalayalati ena Lawa ni Kalou. (Cakacaka 19:4) Ia eso era sega ni cakava qori. Kena ivakaraitaki, nira gole yani eso na iliuliu ni lotu, na Farisi kei na Setoki, e vakatokai ira o Joni mera \u201ckawa ni gata batigaga.\u201d E kaya: \u201cNi vuataka na vua ni veivutuni. Ni kua ni kaya, \u2018E tamai keimami o Eparama.\u2019 Au kaya vei kemuni ni rawa vua na Kalou me vakatubura na luvei Eparama mai na veivatu qo. Sa toka na matau ena ruku ni vunikau. Na kau kece e sega ni vuataka na vua vinaka, ena ta laivi me kolotaki ina bukawaqa.\u201d\u200b\u2014Maciu 3:7-10."}, {"text_idx": "#000016", "text": "Ni kauaitaki vakalevu o Joni, veiuqeti nona itukutuku, qai papitaisotaki ira e levu, era talai kina na bete kei na Livai mera lai tarogi koya: \u201cO cei o iko?\u201d"}, {"text_idx": "#000018", "text": "Era mani taroga: \u201cO cei ga o iko, o Ilaija?\u201d"}, {"text_idx": "#000019", "text": "Era taroga: \u201cO iko na parofita?,\u201d oya na parofita levu a tukuna o Mosese ni na lako mai.\u200b\u2014Vakarua 18:15, 18."}, {"text_idx": "#000020", "text": "E kaya o Joni: \u201cSega!\u201d"}, {"text_idx": "#000021", "text": "Era cikevi koya: \u201cO cei ga o iko? Tukuna mai me keimami lai tukuna vei ira na talai keimami mai. Vakamacalataki iko mada.\u201d E kaya o Joni: \u201cO yau ga na domo e kacivaka tiko ena vanua talasiga, \u2018Ni vakadodonutaka na sala i Jiova,\u2019 me vaka e tukuna na parofita o Aisea.\u201d\u200b\u2014Joni 1:19-23."}, {"text_idx": "#000022", "text": "Era taroga tale: \u201cNa cava ga o veipapitaisotaki kina ni o sega ni Karisito, se o Ilaija, se parofita?\u201d E sauma o Joni: \u201cAu veipapitaisotaki ena wai. E maliwai kemuni tiko e dua oni sega ni kila. E muri au mai o koya.\u201d\u200b\u2014Joni 1:25-27."}, {"text_idx": "#000023", "text": "E kila o Joni ni caramaka tiko na sala ena nona vakarautaka na lomadra na lewenivanua mera ciqoma na Mesaia e parofisaitaki ni na basika, ena Tui tale ga. E kaya o Joni me baleti koya qori: \u201cO koya e muri au mai e kaukaua sara vei au, e sega mada ga ni ganiti au meu luvata nona ivava.\u201d (Maciu 3:11) E kaya mada ga o Joni: \u201cO koya e muri au mai e uasivi au ni a bula e liu vei au.\u201d\u200b\u2014Joni 1:15."}, {"text_idx": "#000024", "text": "E veiganiti gona na itukutuku i Joni: \u201cNi veivutuni, sa voleka na Matanitu vakalomalagi.\u201d (Maciu 3:2) Qori e vakaraitaka e matanalevu ni sa vakarau tekivu nona cakacaka vakaitalatala na Tui i Jiova, o Jisu Karisito."}, {"text_idx": "#000025", "text": "Na cava e kilai me baleti Joni? Na cava nona cakacaka?\nNa cava e papitaisotaki ira kina na lewenivanua o Joni?\nNa itukutuku cava e kacivaka o Joni? Na cava e veiganiti kina qori?"}, {"text_idx": "#000026", "text": "Na cava e kilai me baleti Joni? Na cava nona cakacaka?"}, {"text_idx": "#000027", "text": "Na cava e papitaisotaki ira kina na lewenivanua o Joni?"}, {"text_idx": "#000028", "text": "Na itukutuku cava e kacivaka o Joni? Na cava e veiganiti kina qori?"}]